अब मोबाइल से भेज सकेंगे दिल्ली पुलिस को शिकायत |
अब मोबाइल से भेज सकेंगे दिल्ली पुलिस को शिकायत
By: admin	| Last Updated: Monday, 16 June 2014 2:38 PM
नई दिल्ली: दिल्ली पुलिस जल्द ही एक मैसेज सेवा शुरू करने जा रही है, जिसके जरिए किसी अपराध की रिपोर्ट की जा सकेगी या किसी खोए हुए दस्तावेज के बारे में शिकायत दी जा सकेगी और शिकायतकर्ता को पुलिस अधिकारियों की ओर से डिजिटल हस्ताक्षर सहित रिसीव की हुई कॉपी मिलेगी.
एक अधिकारी ने बताया कि केन्द्रीय गृह मंत्री राजनाथ सिंह आज जब दिल्ली पुलिस मुख्यालय गये तो उन्हें पुलिस बल के कामकाज के बारे में जानकारी दी गयी.
अधिकारी के मुताबिक ये एप्लीकेशन अगले दो महीने में शुरू होने की उम्मीद है. अपराध, वारदात, पासपोर्ट गायब होने और वाहन का रजिस्ट्रेशन प्रमाणपत्र खो जाने की स्थिति में इस मैसेज सेवा के जरिए शिकायत दर्ज करायी जा सकेगी और शिकायतकर्ता को तत्काल डिजिटल हस्ताक्षर की हुई गैर संज्ञेय रिपोर्ट मिल जाएगी.
दिल्ली पुलिस के आयुक्त बी एस बस्सी ने राजनाथ सिंह को बताया कि दिल्ली पुलिस दुनिया का ऐसा पहला बल होगा, जो इस तरह का एप्लीकेशन इस्तेमाल करने जा रहा है. इसका मकसद पुलिस और जनता के बीच ज्यादा से ज्यादा संपर्क और संवाद सुनिश्चित करना है.
अधिकारी ने कहा कि लोग टेक्स्ट मैसेज, ऑडियो, फोटो और वीडियो इस एप्लीकेशन के जरिए भेज पाएंगे. इससे पुलिस को विभिन्न मामले सुलझाने और अपराधियों को पकड़ने में मदद मिलेगी.
Web Title: अब मोबाइल से भेज सकेंगे दिल्ली पुलिस को शिकायत
First Published: Monday, 16 June 2014 2:38 PM